714/2020

Útdráttur

Kært var ákvæði héraðsdóms þar sem kröfu A um laun í uppsagnarfresti var vísað frá dómi án kröfu með vísan til þess að verulega vantaði upp á samhengi málsástæðna, kröfugerðar og gagna málsins. Í úrskurði Landsréttar kom fram að héraðsdómara hefði verið rétt að benda A á það, teldi hann framlagningu hluta kjarasamnings ófullnægjandi, og beina því til A að bæta úr. Þá hefðu dómkröfur A sýnilega byggst á gögnum málsins þótt fjárhæðir hefðu verið misritaðar í málsástæðukafla. Að því virtu og þar sem málatilbúnaður A um framangreinda kröfu þótti ekki haldinn öðrum annmörkum sem ættu að leiða til frávísunar var hið kærða frávísunarákvæði fellt úr gildi og lagt fyrir héraðsdóm að leysa efnislega úr kröfu A um laun í uppsagnarfresti.

Úrskurður Landsréttar

Landsréttardómararnir Á-kk-nf H-kk-nf og D-kk-nf Þ-kk-nf B-kk-nf og H-kvk-nf B-kvk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 9. desember 2020. Greinargerð varnaraðila barst réttinum 6. janúar 2021. Kært er ákvæði í dómi Héraðsdóms Vestfjarða 2. desember 2020 í málinu nr. E[...]/2019 þar sem kröfu sóknaraðila um laun í uppsagnarfresti var vísað frá dómi án kröfu. Kæruheimild er í clið 2. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinum „kærða úrskurði“ verði hrundið og lagt fyrir héraðsdóm að taka kröfur sóknaraðila til efnismeðferðar. Þá krefst hann kærumálskostnaðar úr hendi varnaraðila.

3 Varnaraðili krefst þess að „hinn kærði úrskurður“ verði staðfestur og að sóknaraðila verði gert að greiða honum kærumálskostnað.

Niðurstaða

4 Með dómi héraðsdóms var varnaraðili sýknaður af kröfu sóknaraðila um vangoldin laun á starfstíma sínum hjá varnaraðila en kröfu hans um laun í uppsagnarfresti var vísað frá dómi af sjálfsdáðum. Í héraðsdómi er talið að svo verulega vanti upp á samhengi málsástæðna, kröfugerðar og gagna málsins hvað þann hluta málsins varðar að óhjákvæmilegt sé að vísa þeirri kröfu frá dómi. Fyrir því eru færð tvenns konar rök. Annars vegar að sóknaraðili hafi ekki lagt fram þann hluta kjarasamnings Starfsgreinasambands Íslands og Samtaka atvinnulífsins, sem inniheldur greinar 12.2 og 12.3.2, en til þeirra greina vísar sóknaraðili til stuðnings framangreindri kröfu sinni. Hins vegar að í sundurliðun á dómkröfu sóknaraðila í stefnu sé kaupgjald hans reiknað 2.065 krónur fyrir dagvinnu og 3.717 krónur fyrir yfirvinnu en í málsástæðukafla sé aftur á móti gerð krafa um 2.117 krónur fyrir dagvinnu og 3.811 krónur fyrir yfirvinnu.

5 Í stefnu er því lýst að uppsagnarfrestur sé einn mánuður og miðist við næstu mánaðamót eftir uppsögn, sbr. grein 12.2 í kjarasamningi. Í greinargerð varnaraðila í héraði eru hvergi höfð uppi mótmæli við því að framangreindur kjarasamningur hafi gilt um lágmarkskjör sóknaraðila í starfi hans hjá varnaraðila og að ákvæði kjarasamningsins um uppsagnarfrest séu þess efnis sem sóknaraðili heldur fram. Úr því að sóknaraðili lagði fram nefndan kjarasamning að hluta hefði héraðsdómara verið rétt að benda honum á það ef hann taldi framlagningu hluta skjalsins ófullnægjandi og beina því til hans að bæta úr, sbr. 3. mgr. 101. gr. og 104. gr. laga nr. 91/1991.

6 Fjárhæðir tímagjalds fyrir dagvinnu og yfirvinnu sem miðað er við í sundurliðun á dómkröfu í stefnu samræmast fjárhæðum sem fram koma í framlögðu dómskjali sem stafar frá Verkalýðsfélagi Vestfirðinga. Dómkröfur sóknaraðila, þar á meðal um laun í uppsagnarfresti, byggjast sýnilega á þeirri sundurliðun. Í málsástæðukafla eru aðrar fjárhæðir tilgreindar sem tímagjald fyrir dagvinnu og yfirvinnu. Verður ekki annað séð en að um misritun sé að ræða eins og sóknaraðili heldur fram. Þótt um misræmi sé að ræða felur þetta ekki í sér slíka vanreifun að leiða eigi til frávísunar án kröfu.

7 Af framangreindum ástæðum, og þar sem ekki verður séð að málatilbúnaður sóknaraðila um framangreinda kröfu sé haldinn öðrum þeim annmörkum sem leiða eigi til frávísunar án kröfu, verður hið kærða frávísunarákvæði dómsins fellt úr gildi og lagt fyrir héraðsdóm að leysa efnislega úr kröfu sóknaraðila um laun í uppsagnarfresti.

8 Kærumálskostnaður fellur niður.

Úrskurðarorð:

Hið kærða ákvæði dóms Héraðsdóms Vestfjarða 2. desember 2020 í máli E[...]/2019 um frávísun án kröfu er fellt úr gildi og lagt fyrir héraðsdóm að leysa efnislega úr kröfu sóknaraðila, A, á hendur varnaraðila, A og K ehf., um laun í uppsagnarfresti. Kærumálskostnaður fellur niður.